14. melléklet az előterjesztéshez
Budapest Főváros Önkormányzata Közgyűlésének 
.../2023. (...) önkormányzati rendelete
Budapest Főváros Önkormányzata 2022. évi összevont költségvetéséről szóló 43/2021. (XII. 22.) önkormányzati rendelet végrehajtásáról
Budapest Főváros Közgyűlése az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva a következőket rendeli el:
1. §
(1) A Budapest Főváros Önkormányzata 2022. évi összevont költségvetéséről szóló 43/2021. (XII. 22.) önkormányzati rendelet végrehajtását 
a)	290.560.887 ezer Ft költségvetési bevételi összeggel,
b)	372.670.025 ezer Ft költségvetési kiadási összeggel,
c)	82.109.138 ezer Ft költségvetési hiánnyal
jóváhagyja.
(2) A Budapest Főváros Önkormányzata 2022. évi összevont költségvetéséről szóló 43/2021. (XII. 22.) önkormányzati rendelet végrehajtását
a)	1.990.644.947 ezer Ft finanszírozási bevételi összeggel,
b)	1.892.855.210 ezer Ft finanszírozási kiadási összeggel,
c)	97.789.737 ezer Ft finanszírozási többlettel
jóváhagyja.
(3) A Budapest Főváros Önkormányzata 2022. évi összevont költségvetéséről szóló 43/2021. (XII. 22.) önkormányzati rendelet végrehajtását 
a)	2.233.110.272 ezer Ft bevételi főösszeggel,
b)	2.217.429.673 ezer Ft kiadási főösszeggel,
c)	egyenlegét 15.680.599 ezer Ft többlettel
jóváhagyja.
2. §
Budapest Főváros Önkormányzata 2022. évi összevont költségvetésének fejezetenkénti, címenkénti és feladatonkénti teljesítését az 1. melléklet 1-25. fejezeti táblák tartalmazzák.


3. §
A Budapest Főváros Önkormányzata ténylegesen felvett, előző években indított és folyamatban lévő, hitelei számított adósságszolgálatának teljesítését a 2. melléklet tartalmazza.
4. §
Ez a rendelet a kihirdetését követő napon lép hatályba, és a kihirdetését követő második napon hatályát veszti.

Általános indokolás
A zárszámadási rendelet a törvényi előírásoknak megfelelően – a jóváhagyott költségvetés szerinti szerkezetben – tartalmazza Budapest Főváros Önkormányzata 2022. évi összevont költségvetéséről szóló, többször módosított 43/2021. (XII. 22.) önkormányzati rendelet végrehajtásának adatait.
A jogalkotásról szóló 2010. évi CXXX. törvény (Jat.) 17. § (1)-(2) bekezdése értelmében a jogszabály előkészítője az előzetes hatásvizsgálatot elvégezte. A Budapest Főváros Önkormányzata 2022. évi összevont költségvetése végrehajtásáról szóló rendeletnek nincs sem közvetett, sem közvetlen adminisztratív, társadalmi, gazdasági, környezeti és egészségi hatása, mert a zárszámadási rendelet a 2022. évi összevont költségvetés végrehajtásáról, a bevételek és kiadások alakulásáról közöl tényadatokat.
A személyi, szervezeti, tárgyi, pénzügyi feltételek jelen rendelet alkalmazásában nem értelmezhetők, mivel az egy lezárt időszak gazdálkodásának tényadatait mutatja be, a jövő időszakra vonatkozó kötelezettséget, elvégzendő feladatot nem tartalmaz.
A Jat. 19. § (2) bekezdésében előírtaknak megfelelően megtörtént a lakosság közvetlen tájékoztatása a www.budapest.hu honlapon keresztül annak érdekében, hogy az érintettek tudomást szerezzenek a készülő rendelet-tervezetről.
Részletes indokolás
Az 1–3. §-hoz 
Az 1-3. §-ok Budapest Főváros Önkormányzata 2022. évi összevont költségvetéséről szóló, többször módosított 43/2021. (XII. 22.) önkormányzati rendelet végrehajtásából adódó teljesítési adatokat tartalmazzák a 2022. évi jóváhagyott költségvetés szerkezetének megfelelően.
A 4. §-hoz 
A 4. § a rendelet hatályba lépéséről rendelkezik.
